वे अहंकार के वश में होकर कहने लगे- मेरे समान संसार में कोई भी श्रेष्ठ पुरुष नहीं है। उनके इस अहंकार से पितामह ब्रह्मा दया के वशीभूत हो गये। उन्होंने सोचा कि पिप्पल ने इतना कठोर तप करके जो पुण्य संचित किया है, वह इसके अहंकार से नष्ट होने जा रहा है। अतः वे सारस का रूप धारण कर उनसे पास आये। सारसरूपी ब्रह्माजी बोले- कुण्डल का सुकर्मा नाम का पुत्र ज्ञानी है। सुकर्मा जैसा ज्ञानी वर्तमान समय में कोई नहीं है, यद्यपि सुकर्मा ने न तो दान किया, न यज्ञ, न होम और न ही तीर्थ-सेवन किया है। सुकर्मा यद्यपि बालक है तो भी उसके जैसा ज्ञान तुम्हें नहीं है। इन्द्र आदि देवताओं की कौन कहे, उसके वश में तो साक्षात् नारायण ही हैं।